Broj: 711-I- -P-74-19/20- -17

Zagreb, 23. listopada 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19., u daljnjem tekstu: ZSSI), **u predmetu dužnosnice Tanje Topić, zamjenice općinskog načelnika Općine Hum na Sutli, dužnosnika Zvonka Škreblina, općinskog načelnika Općine Desinić, dužnosnika Marka Vešligaja, gradonačelnika Grada Pregrade, te dužnosnice Gordane Križanec Ružić, zamjenice gradonačelnika Grada Pregrade,** pokrenutog Odlukom Povjerenstva broj: 711-I-1154-P-74-19/20-09-17 od 28. veljače 2020.g.,na 103. sjednici, održanoj 23. listopada 2020.g., donosi sljedeću:

**ODLUKU**

**I.** **Dužnosnica Tanja Topić, zamjenica općinskog načelnika Općine Hum na Sutli, sudjelovanjem u odlučivanju na sjednicama Predstavnika Skupštine društva Općine Hum na Sutli u trgovačkom društvu Humplin d.o.o. od 3. studenoga 2017.g. na kojoj su Josip Špiljak i Zvonimir Grahovar imenovani za članove Nadzornog odbora istog trgovačkog društva, te od 12. studenoga 2018.g. na kojoj su Hrvoje Brezinšćak i Mladen Rebić imenovani na istu funkciju bez prijedloga Općinskog vijeća Općine Hum na Sutli, počinila je povredu članka 15. stavka 2. ZSSI-a.**

**II.** **Dužnosnik Zvonko Škreblin, općinski načelnik Općine Desinić, donošenjem odluke o imenovanju člana Nadzornog odbora trgovačkog društva Humplin d.o.o. ispred Općine Desinić, bez prijedloga Općinskog vijeća Općine Desinić, počinio je povredu članka 15. stavka 2. ZSSI-a.**

**III. Dužnosnik Marko Vešligaj, gradonačelnik Grada Pregrade te dužnosnica Gordana Križanec Ružić, zamjenica gradonačelnika Grada Pregrade, sudjelovanjem u odlučivanju na sjednici Predstavnika Skupštine društva Grada Pregrade u trgovačkom društvu Humplin d.o.o. od 23. listopada 2017.g. o imenovanju Roberta Gretića za člana Nadzornog odbora, bez prijedloga Gradskog vijeća Grada Pregrade, počinili su povredu članka 15. stavka 2. ZSSI-a.**

Obrazloženje

Povjerenstvo je na 80. sjednici, održanoj 28. veljače 2020.g., pod točkom I. pokrenulo postupak za odlučivanje o sukobu interesa protiv dužnosnice Tanje Topić, zamjenice općinskog načelnika Općine Hum na Sutli, zbog moguće povrede članka 15. stavka 2. ZSSI-a, koja proizlazi iz okolnosti da je dužnosnica u svojstvu članice Skupštine trgovačkog društva Humplin d.o.o. sudjelovala u odlučivanju na sjednici Predstavnika Skupštine društva Općine Hum na Sutli u trgovačkom društvu Humplin d.o.o. od 3. studenoga 2017.g. o imenovanju Josipa Špiljaka i Zvonimira Grahovara za članove Nadzornog odbora istog društva, bez prijedloga Općinskog vijeća Općine Hum na Sutli, kao i da je u tom svojstvu sudjelovala u odlučivanju na sjednici Predstavnika Skupštine društva Općine Hum na Sutli u navedenom trgovačkom društvu od 12. studenoga 2018.g. o imenovanju Hrvoja Brezinšćaka i Mladena Rebića za članove Nadzornog odbora tog društva, bez prijedloga Općinskog vijeća Općine Hum na Sutli.

Pod točkom II. odluke pokrenut je postupak za odlučivanje o sukobu interesa protiv dužnosnika Zvonka Škreblina, općinskog načelnika Općine Desinić, zbog moguće povrede članka 15. stavka 2. ZSSI-a, koja proizlazi iz okolnosti da je dužnosnik donio odluku o imenovanju člana Nadzornog odbora trgovačkog društva Humplin d.o.o. ispred Općine Desinić, bez prijedloga Općinskog vijeća Općine Desinić.

Pod točkom III. odluke pokrenut je postupak za odlučivanje o sukobu interesa protiv dužnosnika Marka Vešligaja, gradonačelnika Grada Pregrade te dužnosnice Gordane Križanec Ružić, zamjenice gradonačelnika Grada Pregrade, zbog moguće povrede članka 15. stavka 2. ZSSI-a, koja proizlazi iz okolnosti da su dužnosnici u svojstvu članova Skupštine trgovačkog društva Humplin d.o.o. sudjelovali u odlučivanju na sjednici Predstavnika Skupštine društva Grada Pregrade u trgovačkom društvu Humplin d.o.o. od 23. listopada 2017.g. o imenovanju Roberta Gretića za člana Nadzornog odbora, bez prijedloga za imenovanje članova Nadzornog odbora od strane Gradskog vijeća Grada Pregrade.

Po pozivu Povjerenstva dužnosnica Tanja Topić, zamjenica općinskog načelnika Općine Hum na Sutli, očitovala se podneskom koji je u Povjerenstvu zaprimljen dana 24 rujna 2020.g. pod brojem 711-U-3445-P-74-19/20-10-3.

Dužnosnica u očitovanju iznosi kronološki tijek donošenja odluka u pogledu članova Nadzornog odbora trgovačkog društva Humplin d.o.o. Navodi da su članove Nadzornog odbora navedenog trgovačkog društva imenovali Predstavnici Skupštine društva Općine Hum na Sutli u trgovačkom društvu „Humplin" d.o.o., koji su o tome odlučivali na svojoj sjednici, o čemu je sačinjen Zapisnik KLASA: 010-06/13-01/11, URBROJ: 2214/02- 03-17 od dana 21. studenog 2017.g., a Skupštinu čine predsjednik općinskog vijeća Općine Hum na Sutli, općinski načelnik i zamjenica općinskog načelnika Općine Hum na Sutli.

Nadalje navodi da je sukladno tada važećoj obvezi iz članka 48. Zakon o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15) odluku o imenovanju i razrješenju iz stavka 1. točke 6. članka 48. općinski načelnik bio dužan dostaviti predstavničkom tijelu u roku od 8 dana od donošenja i objaviti u službenom glasilu jedinice lokalne odnosno područne (regionalne) samouprave. Dana 14. studenog 2017.g. održana je 4. sjednica Općinskog vijeća Općine Hum na Sutli na kojoj je pod točkom 3. dnevnog reda uvrštena točka - „Upoznavanje s odlukom o imenovanju članova Nadzornog odbora Humplin d.o.o. Hum na Sutli", a odluka o imenovanju objavljena je u „Službenom glasniku Krapinsko- zagorske županije“ broj 38/17.

Dužnosnica ističe da su imenovani članovi Nadzornog odbora trgovačkog društva Humplin d.o.o. podnijeli neopozive ostavke na funkcije u Nadzornom odboru, zbog čega su Predstavnici Skupštine društva Općine Hum na Sutli u trgovačkom društvu „Humplin" d.o.o. na svojoj sjednici odlučivali o novom imenovanju članova Nadzornog odbora, o čemu je sačinjen Zapisnik KLASA: 010-06/13-01/11, URBROJ: 2214/02-03-18-13 od 21. studenog 2018.g. Navodi da je ponovljena procedura iz 2017.g., osim dijela koji se odnosi na dostavu odluke predstavničkom tijelu, jer je ista obveza prestala izmjenom članka 48. Zakon o lokalnoj i područnoj (regionalnoj) samoupravi( „Narodne novine“, broj 123/17.).

Nadalje navodi da je Društveni ugovor koji definira odnose sva tri osnivača ( Grada Pregrade, Općine Desinić i Općine Hum na Sutli ), donesen sukladno odredbama Zakona o trgovačkim društvima te odredbama Zakon o lokalnoj i područnoj (regionalnoj) samoupravi te da su svi dokumenti već dostavljeni Povjerenstvu u predmetu P-66/19. Iznosi kako iz navedenog razloga smatra kako nema potrebe dalje administrativno opterećivati Povjerenstvo, jer se radi samo o drugom dužnosniku iste Općine pod istim okolnostima.

Dužnosnica ističe da su u Nadzornom odboru Humplin d.o.o. tijekom vremena nastale promjene u smislu članstva u nadzornom odboru (imenovani Hrvoje Brezinšćak podnio je ostavku na članstvu) te da je nakon što je Povjerenstvo ukazalo na potreba poštivanja članka 15. stavak 2. ZSSI-a izvršeno predlaganje članova Nadzornog odbora sukladno navedenoj zakonskoj odredbi.

Dužnosnica je uz očitovanje dostavila zapisnik sa sastanka Odbora za izbor i imenovanje Općine Hum na Sutli od 16. svibnja 2019.g. na kojoj se raspravljao o prijedlogu imenovanja dva člana Nadzornog odbora u predmetnom trgovačkom društvu na kojem dužnosnica nije bila prisutna, te je nakon toga na sjednici Općinskog vijeća Općine Hum na Sutli dana 16. svibnja 2019.g. donijeta odluka o predlaganju članova Nadzornog odbora Humplin d.o.o. KLASA: 010-06/19-01/9., URBROJ: 2214/02-01-19-1 od 17. svibnja 2019.g., koja je priložena uz očitovanje.

Dužnosnica je dostavila iZapisnik sa sastanka Odbora za izbor i imenovanje Općine Hum na Sutli od 18. rujna 2019.g., na kojem je bila prisutna, kada se raspravljao o prijedlogu imenovanja dva člana Nadzornog odbora u predmetnom trgovačkom društvu te je nakon toga na sjednici Općinskog vijeća dana 18. rujna 2019 donijeta Odluka o predlaganju članova Nadzornog odbora Humplin d.o.o. KLASA: 010-06/19-01/9., URBROJ: 2214/02-01-19-2 od 19. rujna 2019.g., priložena uz očitovanje.

Priložen je i dopis pročelnice Jedinstvenog upravnog odjela Općine Hum na Sutli od 21. svibnja 2019.g. kojim se dostavlja Odluka o predlaganju članova Nadzornog odbora trgovačkog društva Humplin d.o.o., koja je donesena od strane Općinskog vijeća Općine Hum na Sutli, a upućena Predstavnicima Skupštine.

Nakon što mu je dostavljena odluka o pokretanju postupka, dužnosnik Marko Vešligaj gradonačelnik Grada Pregrade očitovao se podneskom koji je zaprimljen dana 29. rujna 2020.g. pod brojem 711-U-3493-P-74-19/20-11-3 u kojem se navodi da je za člana Nadzornog odbora Humplin d.o.o. u postojećem mandatu ispred Grada Pregrade imenovan Robert Gretić, s početkom mandata 24. listopada 2017.g. te da su odluku o razrješenju i imenovanju člana Nadzornog odbora Humplina d.o.o. donijeli Predstavnici člana društva Grada Pregrade u trgovačkom društvu Humplin d.o.o. na svojoj 2. Sjednici, održanoj 23. listopada 2017.g., a tu je odluku gradonačelnik Grada Pregrade dana 23. listopada 2017.g. dostavio Gradskom vijeću Grada Pregrade, koju je navedeno predstavničko tijelo kao informaciju razmotrilo na svojoj 4. Sjednici, održanoj dana 25. listopada 2017.g.

Navodi da je navedeni postupak imenovanja člana Nadzornog odbora proveden sukladno članku 48. stavku 1. točki 6. Zakona o lokalnoj i područnoj (regionalnoj) samoupravi i članka 52. stavka 1. podstavka 12. Statuta Grada Pregrade ("Službeni glasnik Krapinsko-Zagorske županije“, broj 06/13. i 17/13) te sukladno Zakonu o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09.,152/11., 111/12., 144/12., 68/13. i 110/15.).

Nadalje napominje da je Gradsko vijeće Grada Pregrade donijelo 22. svibnja 2019.g. odluku o prijedlogu člana Nadzornog odbora Humplin d.o.o. kojom se Skupštini Humplina d.o.o. predlaže Roberta Gretića za člana Nadzornog odbora Humplin d.o.o. ispred Grada Pregrade, sukladno članku 15. stavku 2. ZSSI-a.

Dužnosnik ističe kako je u obnašanju javne dužnosti gradonačelnika Grada Pregrade te u postupku imenovanja člana Nadzornog odbora Humplin d.o.o. postupao sukladno članku 5. ZSSI-a, te da je poduzeo sve potrebne radnje kako bi se postupak imenovanja člana Nadzornog odbora Humplin d.o.o. ispred Grada Pregrade proveo sukladno postojećim zakonskim propisima, Zakonu o lokalnoj i područnoj (regionalnoj), samoupravi, Zakonu o trgovačkim društvima i Statutu Grada Pregrade, dok je donošenjem odluke o prijedlogu člana Nadzornog odbora Humplin d.o.o. od strane Gradskog vijeća Grada Pregrade usklađeno postupanje i s odredbama ZSSI-a. Dužnosnik smatra da nema osnove za pokretanjem postupka za odlučivanje sukoba interesa te predlaže da se isti obustavi.

Dužnosnica Gordana Križanec Ružić, zamjenica gradonačelnika Grada Pregrade očitovala se dopisom koji je zaprimljen dana 29. rujna 2020.g. pod brojem 711-U-3496-P-64-19/20-13-3 koje je identično očitovanju dužnosnika Marka Vešligaja. Uz očitovanje priložena je navedena odluka od 22. svibnja 2019.g. kojom Gradsko vijeće Grada Pregrade predlaže Skupštini trgovačkog društva Humplin d.o.o. imenovanje članova Nadzornog odbora.

Na poziv Povjerenstva, dužnosnik Zvonko Škreblin, općinski načelnik Općine Desinić, očitovao se podneskom koji je dana 29. rujna 2020.g. zaprimljen pod brojem 711-U-3495-P-64-19/20-12-3. U očitovanju dužnosniku bitnome navodi da se radi o nenamjernoj pogrešci i propustu u pravilnoj primjeni propisa kojima je uređeno predmetno imenovanje. Također napominje da su poduzete radnje za otklanjanje utvrđene nepravilnosti te da je Općinsko vijeće Općine Desinić na svojoj 18. Sjednici, održanoj dana 25. veljače 2020.g., donijelo Odluku o prijedlogu člana Nadzornog odbora Humplin d.o.o., čija se preslika nalazi u prilogu očitovanja.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona, stoga su i dužnosnik Marko Vešligaj, gradonačelnik Grada Pregrade, dužnosnica Gordana Križanec Ružić, zamjenica gradonačelnika Grada Pregrada, dužnosnik Zvonko Škreblin, općinski načelnik Općine Desinić, te dužnosnica Tanja Topić, zamjenica općinskog načelnika Općine Hum na Sutli, obvezni postupati sukladno odredbama ZSSI-a.

Na zahtjev Povjerenstva, Općina Hum na Sutli očitovala se dopisom, KLASA: 021-01/19-01/4, URBROJ: 2214/02-03-19-5 od 19. travnja 2019.g. u kojem se navodi da su predstavnici Skupštine Općine Hum na Sutli u trgovačkom društvu „Humplin" d.o.o. na svojoj sjednici odlučivali o imenovanju članova Nadzornog odbora, o čemu je sačinjen Zapisnik KLASA: 010-06/13-01/11, URBROJ: 2214/02-03-17 od 21. studenog 2017.g., a Skupštinu od strane Općine Hum na Sutli čine predsjednik Općinskog vijeća Općine Hum na Sutli te općinski načelnik i zamjenica općinskog načelnika Općine Hum na Sutli.

Navodi se da je sukladno tadašnjoj obvezi propisanoj člankom 48. stavkom 1. podstavkom 6. Zakon o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13. i 137/15.). općinski načelnik bio dužan dostaviti odluku o imenovanju i razrješenju predstavničkom tijelu u roku od 8 dana od donošenja i objaviti ju u službenom glasilu jedinice lokalne odnosno područne (regionalne) samouprave. Ističe da je dana 14. studenog 2017.g. održana 4. sjednica Općinskog vijeća Općine Hum na Sutli na kojoj je pod točkom 3. Dnevnog reda uvrštena točka - „Upoznavanje s Odlukom o imenovanju članova Nadzornog odbora Humplin d.o.o. Hum na Sutli" te da je Odluka o imenovanju objavljena u „Službenom glasniku Krapinsko-zagorske županije“ broj 38/17.

Također se iznosi da su imenovani članovi Nadzornog odbora podnijeli neopozive ostavke na funkcije u Nadzornom odboru trgovačkog društva Humplin d.o.o. te su predstavnici Općine Hum na Sutli u Skupštini tog trgovačkog društva na svojoj sjednici odlučivali o imenovanju Nadzornog odboru, o čemu je sačinjen Zapisnik KLASA: 010-06/13-01/11, URBROJ; 2214/02-03-18-13 od 21. studenog 2018.g. Članovi Skupštine od strane Općine Hum na Sutli su predsjednik općinskog vijeća Općine Hum na Sutli, općinski načelnik i zamjenica općinskog načelnika te je ponovljena ista procedura kao u 2017.g., osim u dijelu koji se odnosi na dostavu Odluke predstavničkom tijelu, jer je ista obveza Zakonom izmjenom Zakona o lokalnoj i područnoj (regionalnoj) samoupravi („Narodne novine“ broj 123/17.) prestala.

U očitovanju se navodi da je dokumentacija koja se odnosi na ustroj trgovačkog društva Humplin d.o.o. već dostavljena, i to prije svega Društveni ugovor koji definira odnose sva tri osnivača te da je Općina Hum na Sutli postupala sukladno odredbama Zakona o trgovačkim društvima i odredbama Zakon o lokalnoj i područnoj (regionalnoj) samoupravi. Zaključno se iznosi, da do sada imenovani članovi nadzornih odbora nisu rodbinski povezani s predsjednikom općinskog vijeća, općinskim načelnikom ili sa zamjenicom općinskog načelnika, kao što ne postoji poveznica u ostvarivanju nekog zajedničkog privatnog ili poslovnog interesa, te su se predstavnici Općine prilikom imenovanja vodili kriterijem stručnosti i kompetencija za rad u nadzornom odboru trgovačkog društva.

Očitovanju Općine Hum na Sutli prileži Zapisnik sa sjednice Općinskog vijeća Općine Hum na Sutli od 14. studenoga 2017.g. na kojoj su bili nazočni dužnosnici Zvonko Jutriša i Tanja Topić, u kojem se pod točkom 3. Dnevnog reda navodi da je Rajko Jutriša, predsjednik Općinskog vijeća upoznao sve članove Općinskog vijeća s Odlukom o imenovanju članova Nadzornog odbora trgovačkog društva Humplin d.o.o., ispis iz „Službenog glasnika Krapinsko-zagorske županije“ broj 38/17.g. gdje je obavljena navedena Odluka, Zapisnik sa sjednice Predstavnika Skupštine trgovačkog društva Humplin d.o.o. od 21. studenoga 2017.g., koja je održana 3. studenoga 2017.g., na kojoj su bili prisutni dužnosnik Zvonko Jutriša, općinski načelnik, dužnosnica Tanja Topić, zamjenica općinskog načelnika te Rajko Jutriša, predsjednik Općinskog vijeća, gdje se pod točkom 3. Dnevnog reda odlučivalo o razrješenju i imenovanju Nadzornog odbora od strane Općine Hum na Sutli kojom su Zvonimir Grahovar te Josip Špiljak razriješeni članstva u Nadzornom odboru s danom 21. studenoga 2017.g. te imenovani na iste funkcije s danom 22. studenoga 2017.g., prema odluci dužnosnika Zvonka Jutriše, općinskog načelnika, od 3. studenoga 2017.g. kojom su navedeni imenuju u Nadzorni odbor.

Priložen je i Zapisnik sa sjednice Predstavnika Skupštine trgovačkog društva Humplin d.o.o. održane dana 12. studenoga 2018.g., na kojoj su bili prisutni dužnosnik Zvonko Jutriša, općinski načelnik, dužnosnica Tanja Topić, zamjenica općinskog načelnika te Rajko Jutriša, predsjednik Općinskog vijeća, gdje se pod točkom 3. Dnevnog reda navodi da je primljena na znanje ostavka članova Nadzornog odbora Zvonimira Grahovara te Josipa Špiljaka, dok je pod točkom 4. Dnevnog reda odlučeno da se za članove Nadzornog odbora imenuju Hrvoje Brezinšćak i Mladen Rebić, i to prema odluci dužnosnika Zvonka Jutriša, općinskog načelnika, od 12. studenoga 2018.g. kojom su navedeni imenovani u Nadzorni odbor.

Na zahtjev Povjerenstva, Općina Desinić očitovala se dopisom, KLASA: 008-01/19-01/58, URBROJ: 2214/02-19-02 od 10. travnja 2019.g. u kojem se navodi da Općinsko vijeće Općine Desinić nije predlagalo Skupštini trgovačkog društva Humplin d.o.o. članove Uprave i Nadzornog odbora, već da je odluku o imenovanju člana Nadzornog odbora donio općinski načelnik na temelju članka 48. stavka 1. podstavka 6. Zakona o lokalnoj i područnoj (regionalnoj) samoupravi, koja je dostavljena predstavničkom tijelu. Dopis je potpisao Zvonko Škreblin, općinski načelnik Općine Desinić.

Na zahtjev Povjerenstva, Grad Pregrada očitovao se dopisom, KLASA: 310-01/19-01/05, URBROJ:2214/01-02-19-2 od 24. svibnja 2019.g. u kojem se navodi da je u postojećem mandatu Nadzornog odbora trgovačkog društva Humplin d.o.o. za člana Nadzornog odbora ispred Grada Pregrade imenovan Robert Gretić s početkom mandata 24. listopada 2017. g., a Odluku o razrješenju i imenovanju člana Nadzornog odbora Humplina d.o.o. donijeli su predstavnici člana društva Grada Pregrade u trgovačkom društvu Humplin d.o.o. na svojoj sjednici održanoj 23. listopada 2017.g. Navedenu Odluku je gradonačelnik Grada Pregrade dana 23. listopada 2017.g. dostavio Gradskom vijeću Grada Pregrade koju je Gradsko vijeće Grada Pregrade kao informaciju razmotrilo na svojoj 4. sjednici održanoj dana 25. listopada 2017.g.

Nadalje se navodi da je Gradsko vijeće Grada Pregrade donijelo 22. svibnja 2019.g. Odluku o prijedlogu člana Nadzornog odbora Humplin d.o.o. kojom se Skupštini trgovačkog društva Humplin d.o.o. predlaže Robert Gretića za člana Nadzornog odbora ispred Grada Pregrade te su predstavnici osnivača društva Grada Pregrade u trgovačkom društvu Humplin d.o.o. na svojoj sjednici od 27. ožujka 2019.g. dali suglasnost na Odluku Nadzornog odbora Humplina d.o.o, o imenovanju člana Uprave i direktora trgovačkog društva Humplin d.o.o. kojom se za člana Uprave i direktora navedenog trovačkog društva imenuje Damir Jurak do imenovanja novog direktora po javnom natječaju, a najdulje do 6 mjeseci.

Iz priloženog Zapisnika sa sjednice Predstavnika člana društva Grada Pregrade u trgovačkom društvu Humplin d.o.o. od 23. listopada 2017.g. na kojoj su bili prisutni dužnosnik Marko Vešligaj, gradonačelnik, dužnosnica Gordana Križanec Ružić, zamjenica gradonačelnika, te Tajana Broz, predsjednica Općinskog vijeća, proizlazi da je donijeta odluka kojom je Robert Gretić razriješen funkcije u Nadzornom odboru s danom 23. listopada 2017.g. te je imenovan za člana Nadzornog odbora s početkom mandata 24. listopada 2017.g., i to na temelju odluke dužnosnika Marka Vešligaja o razrješenju i imenovanju od 23. listopada 2017.g.

Dužnosnik Marko Vešligaj je dopisom od 23. listopada 2017.g. obavijestio članove Gradskog vijeća o donošenju navedene Odluke, a priložena je i Odluka o prijedlogu člana Nadzornog odbora Humplin d.o.o. od 22. svibnja 2019.g. koju je donijelo Gradsko vijeće Grada Pregrade, kojom se Skupštini istog trgovačkog društva predlaže imenovati Roberta Gretića za člana Nadzornog odbora ispred Grada Pregrade te Zapisnik sa 5. sjednice Predstavnika člana društva Grada Pregrade u trgovačkom društvu Humplin d.o.o. kojom je dana suglasnost na Odluku Nadzornog odbora o imenovanju člana Uprave i direktora trgovačkog društva, a kojom je imenovan Damir Jurak do imenovanja novog direktora po javnom natječaju, a najdulje do 6 mjeseci.

Povjerenstvo je izvršilo uvid u povijesni izvadak iz sudskog registra Trgovačkog suda u Zagrebu te utvrdilo da je pod matičnim brojem subjekta: 080661024, OIB: 35352838790 upisano trgovačko društvo Humplin d.o.o. Osnivači/članovi društva su Općina Hum na Sutli, Grad Pregrada i Općina Desinić. Utvrđeno je da su članovi Nadzornog odbora bili Josip Špiljak (prestao biti članom 16. listopada 2018.), Zvonimir Grahovar (prestao biti članom 15. listopada 2018.), Jasmina Halužan (predsjednica od 20. studenog 2018.), Hrvoje Brezinšćak i Mladen Rebić (obojica izabrani odlukom člana društva- Općine Hum na Sutli 12. studenog 2018.g.

Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Člankom 48. stavkom 1. točkom 6. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17. i 98/19.) propisano je da općinski načelnik, gradonačelnik, odnosno župan imenuje i razrješuje predstavnike jedinice lokalne, odnosno područne (regionalne) samouprave u tijelima javnih ustanova, trgovačkih društava i drugih pravnih osoba iz članka 35. stavka 1. točke 5. toga Zakona, osim ako posebnim zakonom nije drugačije određeno.

Člankom 245. Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09, 152/11., 111/12., 144/12. i 68/13., 110/15. i 40/19.) propisano je da članove nadzornog odbora trgovačkog društva imenuje skupština društva.

Uvidom u Društveni ugovor trgovačkog društva Humplin d.o.o., Hum na Sutli, Lastine 1, utvrđeno je da su Općina Hum na Sutli, Grad Pregrada te Općina Desinić, osnivači navedenog trgovačkog društva. Društveni ugovor sklopljen je dana 26. studenoga 2013.g. te su ga potpisali dužnosnik Zvonko Jutriša, općinski načelnik Općine Hum na Sutli, dužnosnik Marko Vešligaj, gradonačelnik Grada Pregrade i dužnosnik Zvonko Škreblin, općinski načelnik Općine Desinić.

Člankom 25. Društvenog ugovora propisano je da Skupštinu istog trgovačkog društva čine općinski načelnik, zamjenik općinskog načelnika i predsjednik Općinskog vijeća Općine Hum na Sutli, gradonačelnik, zamjenik gradonačelnika i predsjednik Gradskog vijeća Općine Grada Pregrade te općinski načelnik, zamjenik općinskog načelnika i predsjednik Općinskog vijeća Desinić.

Člankom 19. Društvenog ugovora propisano je da Nadzorni odbor ima pet članova, od kojih dva imenuje Općina Hum na Sutli, te po jednog člana imenuju Općina Desinić, Grad Pregrada i predstavnici zaposlenika trgovačkog društva. Svaki osnivač društva propisuje način izbor članova, dok se imenovanje člana Nadzornog odbora predstavnika zaposlenika vrši u skladu s odredbama Zakona o radu.

Povjerenstvo obrazlaže kako postupak donošenja odluka od strane skupštine trgovačkih društava, pa tako i postupak donošenja odluka o imenovanjima članova upravnih tijela i nadzornih odbora trgovačkih društava propisuju odredbe Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09, 152/11., 111/12., 144/12. i 68/13. i 110/15.) te da prilikom održavanja sjednica skupština svih trgovačkih društava, pa tako i onih u kojima udjele u vlasništvu imaju jedinice lokalne i područne (regionalne) samouprave, moraju biti poštivane sve formalnosti propisane Zakonom o trgovačkim društvima, kako bi u konačnici ove odluke mogle biti provedene u sudskom registru nadležnog trgovačkog suda. Također, nesporno je i da je člankom 48. Zakona o lokalnoj i područnoj (regionalnoj) samoupravi propisano da čelnik tijela jedinice lokalne i područne (regionalne) samouprave imenuje i razrješuje predstavnike te jedinice u tijelima trgovačkih društava.

Povjerenstvo nadalje obrazlaže da oba navedena Zakona propisuju koje tijelo je ovlašteno donositi odluke o imenovanju i razrješenju članova uprava trgovačkih društva općenito, pa tako i članova uprava trgovačkih društva u vlasništvu jedinice lokalne i područne (regionalne) samouprave. Međutim, osim postupka imenovanja propisanog navedenim Zakonima, potrebno je poštivati i proceduru iz članka 15. stavka 2. ZSSI-a koja prethodi samom donošenju odluke o imenovanju članova uprava i nadzornih odbora trgovačkih društava u vlasništvu jedinica lokalne i područne (regionalne) samouprave, a kojom je propisano da članove upravnih tijela i nadzornih odbora skupštinama tih trgovačkih društava predlaže predstavničko tijelo jedinice lokalne i jedinice područne (regionalne) samouprave.

Slijedom svega navedenoga, Povjerenstvo tumači kako nije sporno da u skupštinama trgovačkih društava u kojima jedinice lokalne i područne (regionalne) samouprave imaju udjele u vlasništvu, jedinicu zastupa čelnik izvršne vlasti kao zakonski zastupnik jedinice ili njegov zamjenik. Povjerenstvo također zaključuje da nije sporno da je čelnik izvršne vlasti jedinice lokalne samouprave odnosno zamjenik čelnika izvršne vlasti jedinice lokalne samouprave ovlašten kao član skupštine trgovačkog društava u vlasništvu te jedinice, donositi odluku o imenovanju člana nadzornog odbora, ali donošenju odluke o imenovanju na skupštini mora prethoditi prijedlog predstavničkog tijela iste jedinice lokalne odnosno područne (regionalne) samouprave, kako bi se poštovala odredba članka 15. stavka 2. ZSSI-a.

U odnosu na dužnosnicu Tanju Topić, iz zaprimljenog očitovanja i dokumentacije Općine Hum na Sutli, utvrđeno je da je dužnosnica u svojstvu članice Skupštine trgovačkog društva Humplin d.o.o. sudjelovala u odlučivanju na sjednici Predstavnika Skupštine društva Općine Hum na Sutli u trgovačkom društvu Humplin d.o.o. od 3. studenoga 2017.g. kada su Josip Špiljak i Zvonimir Grahovar, bez prijedloga Općinskog vijeća Općine Hum na Sutli, imenovani za članove Nadzornog odbora istog društva na razdoblje od četiri godine. Pored nje, predstavnici Skupštine društva Općine Hum na Sutli u trgovačkom društvu Humplin d.o.o. su općinski načelnik Općine Hum na Sutli Zvonko Jutriša te predsjednik Općinskog vijeća Općine Hum na Sutli Rajko Jutriša, a Povjerenstvo je na 60. sjednici od 15. studenog 2019.g. već donijelo odluku u predmetu P-66/19, kojom je utvrdilo da je dužnosnik Zvonko Jutriša, općinski načelnik Općine Hum na Sutli, počinio povredu članka 15. stavka 2. ZSSI-a, koja proizlazi iz identičnih okolnosti koje se razmatraju u ovome predmetu.

Nakon što su imenovani članovi Nadzornog odbora podnijeli ostavke na funkcije, dužnosnica je u navedenom svojstvu sudjelovala i u odlučivanju na sjednici Predstavnika Skupštine društva Općine Hum na Sutli u trgovačkom društvu Humplin d.o.o. od 12. studenoga 2018.g. kada su Hrvoje Brezinšćak i Mladen Rebić, bez prijedloga Općinskog vijeća Općine Hum na Sutli, imenovani za članove Nadzornog odbora istog društva na razdoblje od četiri godine.

Navedene okolnosti, koje su nesporno utvrđene, dužnosnica je kronološki objasnila u svom očitovanju. Nadalje u svom očitovanju dužnosnica navodi da je od 2019.g., a nakon što je Povjerenstvo na to ukazalo, u postupku imenovanja članova Nadzornog odbora trgovačkog društva Humplin d.o.o. Općina Hum na Sutli primjenjivala i odredbu članka 15. stavka 2. ZSSI-a, a ne samo odredbe do tada primjenjivanih Zakona o lokalnoj i područnoj (regionalnoj) samoupravi te Zakona o trgovačkim društvima koju uređuju postupak imenovanja članova nadzornih odbora trgovačkih društava, o čemu je priložena dokumentacija uz očitovanje iz koje proizlazi da je u 2019.g. Općinsko vijeće Općine Hum na Sutli predlagalo Skupštini trgovačkog društva Humplin d.o.o. članove Nadzornog odbora istog trgovačkog društva.

Iz navedenog očitovanja proizlazi da je dužnosnica svjesna nastalih propusta u imenovanju članova Nadzornog odbora trgovačkog društva Humplin d.o.o. u 2017.g. i 2018.g., kada je u tom postupku imenovanje provedeno bez prijedloga Općinskog vijeća Općine Hum na Sutli, te da je u 2019.g. taj postupak proveden sukladno svim propisima.

U odnosu na dužnosnika Zvonka Škreblina, općinskog načelnika Općine Desinić, iz očitovanja Općine Desinić proizlazi da je dužnosnik donio odluku o imenovanju člana Nadzornog odbora trgovačkog društva Humplin d.o.o. ispred Općine Desinić, bez prijedloga Općinskog vijeća Općine Desinić, sukladno Zakonu o lokalnoj i područnoj (regionalnoj) samoupravi.

Dužnosnik u svom očitovanju priznaje taj propust i navodi da je u 2020.g. odluku, kojom se predlaže Skupštini trgovačkog društva Humplin d.o.o. imenovanje člana Nadzornog odbora, donijelo Općinsko vijeće Općine Desinić, te ističe da je na taj način otklonjena utvrđena nepravilnost u imenovanju.

U odnosu na dužnosnike Marka Vešligaja, gradonačelnika Grada Pregrade te Gordanu Križanec Ružić, zamjenicu gradonačelnika Grada Pregrade, iz očitovanja i dokumentacije Grada Pregrade utvrđeno je da su u svojstvu članova Skupštine trgovačkog društva Humplin d.o.o. sudjelovali u odlučivanju na 2. sjednici Predstavnika Skupštine društva Grada Pregrade u trgovačkom društvu Humplin d.o.o. koja je održana 23. listopada 2017.g., kada je Robert Gretić imenovan za člana Nadzornog odbora, bez prijedloga za imenovanje članova Nadzornog odbora od strane Gradskog vijeća Grada Pregrade. Pored njih, na sjednici je sudjelovala i predsjednica Gradskog vijeća Grada Pregrade Tajana Broz.

Navedeni dužnosnici također u svom očitovanju iznose kronologiju i bitne činjenice navedenog imenovanja člana Nadzornog odbora iz 2017.g. pozivajući se na odredbe Zakona o lokalnoj i područnoj (regionalnoj) samoupravi i Zakona o trgovačkim društvima, dok u pogledu imenovanja iz 2019.g. navode da je Gradsko Vijeće Grada Pregrade donijelo na svojoj sjednici odluku kojom se za člana Nadzornog odbora Skupštini trgovačkog društva Humplin d.o.o. predlaže Roberta Gretića, čime je postupak imenovanja proveden sukladno svim propisima.

Sukladno iznijetome, svi dužnosnici u svojim očitovanjima navode da je u postupku imenovanja članova Nadzornog odbora isto uslijedilo bez prijedloga predstavničkog tijela jedinice lokalne samouprave, te da je od 2019.g. pa nadalje prilikom imenovanja u obzir uzimana i odredba članka 15. stavka 2. ZSSI-a.

Slijedom navedenog, iz prikupljenih podataka i dokumentacije Povjerenstvo je utvrdilo da je dužnosnica Tanja Topić, zamjenica općinskog načelnika Općine Hum na Sutli, sudjelovanjem u odlučivanju na sjednici Predstavnika Skupštine društva Općine Hum na Sutli u trgovačkom društvu Humplin d.o.o. od 3. studenoga 2017.g. o imenovanju Josipa Špiljaka i Zvonimira Grahovara za članove Nadzornog odbora istog društva, bez prijedloga Općinskog vijeća Općine Hum na Sutli, te sudjelovanjem u istom svojstvu u odlučivanju na sjednici Predstavnika Skupštine društva Općine Hum na Sutli u navedenom trgovačkom društvu od 12. studenoga 2018.g. o imenovanju Hrvoja Brezinšćaka i Mladena Rebića za članove Nadzornog odbora tog društva, bez prijedloga Općinskog vijeća Općine Hum na Sutli, počinila je povredu članka 15. stavka 2. ZSSI-a.

Dužnosnik Zvonko Škreblin, općinski načelnik Općine Desinić, donošenjem odluke o imenovanju člana Nadzornog odbora trgovačkog društva Humplin d.o.o. ispred Općine Desinić, bez prijedloga Općinskog vijeća Općine Desinić, počinio je povredu članka 15. stavka 2. ZSSI-a.

Dužnosnik Marko Vešligaj, gradonačelnik Grada Pregrade te dužnosnica Gordana Križanec Ružić, zamjenica gradonačelnika Grada Pregrade, sudjelovanjem u odlučivanju na 2. sjednici Predstavnika Skupštine društva Grada Pregrade u trgovačkom društvu Humplin d.o.o. od 23. listopada 2017.g. o imenovanju Roberta Gretića za člana Nadzornog odbora, bez prijedloga za imenovanje članova Nadzornog odbora od strane Gradskog vijeća Grada Pregrade, počinili su povredu članka 15. stavka 2. ZSSI-a.

Povjerenstvo napominje da sukladno članku 42. ZSSI-a, nije predviđena mogućnost izricanja sankcije u slučaju utvrđenja povrede članka 15. ZSSI-a te stoga Povjerenstvo nije razmatralo niti odlučivalo o sankciji za utvrđenu povredu, počinjenu od strane navedenih dužnosnika.

Slijedom svega gore navedenog, Povjerenstvo je donijelo odluku kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Marko Vešligaj, elektronička dostava
2. Dužnosnica Gordana Križanec Ružić, elektronička dostava
3. Dužnosnik Zvonko Škreblin, elektronička dostava
4. Dužnosnica Tanja Topić, elektronička dostava
5. Objava na internetskoj stranici Povjerenstva
6. Pismohrana